Γιώργος Κοντοπίδης

Ο Γιώργος Κοντοπίδης (Χολαργός, 1968) είναι Έλληνας καθηγητής Βιοχημείας του Πανεπιστημίου Θεσσαλίας στο Τμήμα Κτηνιατρικής, ο οποίος έχει τιμηθεί με το βραβείο ακαδημαϊκής και επιστημονικής αριστείας από το Υπουργείο Παιδείας, όπως επίσης και με το βραβείο Μποδοσάκη.

 Βιογραφικά στοιχεία 
Γεννήθηκε στην Αθήνα το 1968, όπου μεγάλωσε και εκπλήρωσε τις εγκύκλιες σπουδές του στο 1ο Λύκειο Χολαργού. Το 1991 έλαβε βασικό πτυχίο χημικού από το Πανεπιστήμιο Ιωαννίνων, Τμήμα Χημείας. Εκπόνησε τις μεταπτυχιακές και διδακτορικές σπουδές του στη Σκωτία και συνεργάστηκε με τον καθηγητή  Dr. M. Mattey στο Πανεπιστήμιο του Στραθκλάιντ, από όπου έλαβε μεταπτυχιακό δίπλωμα MPhil στη βιοτεχνολογία το 1995. 

Εκπόνησε διδακτορική έρευνα στη Σκωτία και έλαβε ερευνητική υποτροφία. Το 1998 ολοκλήρωσε το διδακτορικό του στο Πανεπιστήμιο του Εδιμβούργου υπό τον καθηγητή βιοχημείας Dr. M. Walkinshaw. Η διδακτορική του έρευνα στόχευε στην ανακάλυψη αναστολέων της κυκλοφιλίνης Α, με σκοπό την ανάπτυξη νέων φαρμάκων που εμπλέκονται στην ανοσοκαταστολή. Εργάστηκε ως μεταδιδακτορικός ερευνητής στο κέντρο έρευνας ICMB στο Πανεπιστήμιο του Εδιμβούργου, όπως επίσης και στη φαρμακευτική βιομηχανία. Το χρονικό διάστημα 2001-2005, ανέλαβε θέση κύριου ερευνητή στη φαρμακευτική εταιρεία Cyclacel Ltd στο Νταντί. 

Το 2006 επέστρεψε στην Ελλάδα όταν εκλέχθηκε επίκουρος καθηγητής στο Τμήμα Κτηνιατρικής του Πανεπιστημίου Θεσσαλίας στην Καρδίτσα. Το 2016 εκλέχτηκε καθηγητής πρώτης βαθμίδας.

 Διακρίσεις 
Κατέχει τρία διεθνή διπλώματα ευρεσιτεχνίας. Μαζί με συνεργάτες του, ο Κοντοπίδης έχει δημοσιεύσει περισσότερες από 70 πρωτότυπες ερευνητικές εργασίες σε διεθνή επιστημονικά περιοδικά. Είναι επιστημονικός κριτής στα περιοδικά, Chemistry & Biology, Science, Journal of Medicinal Chemistry, Food Chemistry, Liposome Research, και Biological Chemistry. 

Έχει λάβει δύο ερευνητικές διακρίσεις, το "Βραβείο ακαδημαϊκής και επιστημονικής αριστείας" στον τομέα «Στοχευμένη ανάπτυξη φαρμακευτικών ουσιών με βάση τη δομή τους» το 2012, από το Υπουργείο Παιδείας και το "Βραβείο Μποδοσάκη" στον τομέα «Ιατρική-Βιολογία» το 2008. 

Για το ακαδημαϊκό έτος 2017-2018, το αμερικανικό ίδρυμα Φουλμπράιτ του απένειμε υποτροφία, Greek Visiting Scholars, και πραγματοποίησε εφαρμοσμένη έρευνα στο Κολλέγιο Φαρμακευτικής στο Πανεπιστήμιο Νότιας Καρολίνας στις Ηνωμένες Πολιτείες Αμερικής. Το 2020 σε διεθνή μετα-έρευναhttps://journals.plos.org/plosbiology/article?id=10.1371/journal.pbio.3000918 (Updated science-wide author databases of standardized citation indicators) στο περιοδικό Plos Biology, ο δρ. Κοντοπίδης έλαβε διεθνή διάκριση αφού συμπεριλήφθηκε στους καταλόγους Mendeley Data 2020https://data.mendeley.com/public-files/datasets/btchxktzyw/files/dd0904a8-0eba-4cf3-be4a-c6092261fed5/file_downloaded, που περιλαμβάνουν τους πιο επιδραστικούς επιστήμονες με υψηλή διεθνή ερευνητική αναγνώριση στα πεδία της δομικής βιοχημείας και της φαρμακευτικής χημείας .

Το ερευνητικό έργο του Κοντοπίδη έχει διεθνή απήχηση και μέχρι τον Ιούνιο 2025 έχει λάβει περισσότερες από 3.560 διεθνείς ετεροαναφορές στη βάση δεδομένων Scopus, με δείκτη αναγνώρισης, h-index: 31.

 Προσωπική ζωή 
Ζει μόνιμα στην Καρδίτσα από το 2007. Είναι νυμφευμένος από το 1994 με την δρ. Στέλλα Ζέττα και μαζί έχουν δύο ενήλικα τέκνα.

 Επιλεγμένες εργασίες 
 Kontopidis, G., Holt, C., Sawyer, L. (2004). β-Lactoglobulin: Binding Properties, Structure, and Function (958 cit.)
 Sawyer, L., Kontopidis, G. (2000). β-Lactoglobulin: Binding Properties, Structure, and Function (499 cit.)
 Kontopidis, G., Holt, C., Sawyer, L. (2002). The ligand-binding site of bovine β-lactoglobulin: evidence for a function? (321 cit.)

Εξωτερικοί σύνδεσμοι
 Βιογραφικό σημείωμα του
 Ιστοσελίδα του Εργαστηρίου Βιοχημείας, Πανεπιστήμιο Θεσσαλίας

Παραπομπές

Κατηγορία:Έλληνες χημικοί
Κατηγορία:Έλληνες πανεπιστημιακοί του 20ού αιώνα
Κατηγορία:Καθηγητές Πανεπιστημίου Θεσσαλίας